答魏衍黄預勉余作詩
作者：陳師道
朝代：宋

paragraphs: 我詩淺短子貢牆，衆目俯視無留藏。
句中有眼黄別駕，洗滌煩熱生清凉。
人言我語勝黄語，扶豎夜燎齊朝光。
三年不見萬里外，安得奮身置汝傍。
邇來諸子復秀發，曾未幾見加端章。
剩欲摧藏讓頭角，豈是有意羣兒傷。
於人無怨我何憾，愛者尚衆猶吾鄉。
平生不自解嘲誚，禍來亦復非周防。
我衰氣索不自振，正頼好語能恢張。
詩家小魏新有聲，舊傳秀句西里黄。
後生學行闕師友，臨路不進空回遑。
看君事業青雲上，聽渠螟𧎬生膏肓。